คลังยันบาทแข็งยังไม่กระทบส่งออกไทย
กระทรวงการคลัง ออกมายืนยันค่าเงินบาทที่แข็งค่ายังไม่กระทบส่งออกไทย ขณะที่เงินทุนไหลเข้าเพราะเศรษฐกิจขยายตัวดี และอัตราเงินเฟ้อยังอยู่ในกรอบ
1 ก.ย. 2553

กระทรวงการคลัง ออกมายืนยันค่าเงินบาทที่แข็งค่ายังไม่กระทบส่งออกไทย ขณะที่เงินทุนไหลเข้าเพราะเศรษฐกิจขยายตัวดี และอัตราเงินเฟ้อยังอยู่ในกรอบ
นายสาธิต รังคสิริ ผู้อำนวยการสำนักงานเศรษฐกิจการคลัง (สศค.) กล่าวว่า ค่าเงินบาทที่แข็งค่าขึ้นวันนี้มาอยู่ที่ระดับ 31.27 ถึง 31.29 บาทต่อเหรียญสหรัฐ ถือว่าเป็นการแข็งค่าขึ้นต่อเนื่อง แต่เมื่อดูภาพรวมค่าเงินทั้งภูมิภาค ยังมีบางประเทศที่ค่าเงินแข็งมากกว่าไทย และบางประเทศแข็งน้อยกว่าไทย ทำให้ยังไม่กระทบกับการแข่งขันการส่งออกของไทยมากนัก
สำหรับเงินทุนไหลเข้าจากต่างประเทศสูง เป็นเพราะเศรษฐกิจทุกประเทศในภูมิภาคเอเชียมีการขยายตัวดีตั้งแต่ 6-10% ต่อปี ขณะที่เศรษฐกิจในยุโรปขยายตัวได้ 3% ต่อปี และในสหรัฐอเมริกา 2.5% ต่อปี ทำให้นักลงทุนต่างประเทศสนใจนำเงินมาลงทุนในภูมิภาคเอเชียที่ได้ผลตอบแทนสูงกว่า
ขณะที่อัตราเงินทั่วไปเฟ้อเดือน ส.ค. 2553 ที่ระดับ 3.3% ต่อปี และเงินเฟ้อ 8 เดือนของปี อยู่ที่ 3.5% ต่อปี ถือว่ายังไม่สูงมาก เพราะการเพิ่มขึ้นมาจากราคาสินค้าอุปโภคบริโภคที่สูงขึ้น หากคิดเป็นเงินเฟ้อพื้นฐานที่ตัดราคาสินค้าเกษตร และน้ำมันออกไป ยังอยู่ในกรอบที่ธนาคารแห่งประเทศไทยกำหนดไว้ 0.5-3.5% ต่อปี